Damedoublen med nordjyderne Kamilla Rytter Juhl og Christinna Pedersen ekspederede deres onde ånd fra Sydkorea ud for første gang i år. Med cifrene 28-26, 21-11 kan den danske duo se frem til en finale i Super Series-turneringen Singapore Open søndag. Det var tredje gang i år, at danskerne stod over for sydkoreanske Ye Na Chang og So Hee Lee i år. Og tredje gang skulle altså blive lykkens gang, efter danskerne havde tabt til dem b¨de i Malaysia i sidste uge samt i All England-finalen. Fra kampens begyndelse tog sydkoreanerne ellers teten og kom hurtigt foran 8-1. Og så lå presset på Rytter Juhl og Pedersen. Det så dog ikke ud til at påvirke danskerne, der med otte point i træk bragte sig foran 13-12. I resten af sættet fulgtes parrene ad så meget, at der skulle ekstra bolde til for at finde en afgørelse. Her brugte danskerne fire sætbolde, før de ved stillingen 28-26 kunne tage første sæt hjem, efter de fik medhold i en challenge. Den tætte afgørelse på første sæt så ud til at give danskerne høj moral i begyndelsen af andet sæt, hvor parret kom foran med 6-1 og 10-2. Den føring smed danskerne ikke, der vandt andet sæt med 21-11. I finalen venter det førsteseedede japansk Misaki Matsutomo og Ayaka Takahashi.

Referat:
Nordjyske Kamilla Rytter Juhl og Christinna Pedersen er klar til finalen ved Singapore Open, efter de slog sydkoreansk par for første gang i år.